Μελέτη σκοπιμότητας και βιωσιμότητας εργοστασίου αξιοποίησης της ερυθράς ιλύος
Authors: Κουναλάκης Πέτρος 
Published: August 2021

Το αντικείμενο της παρούσας διατριβής είναι η μελέτη περίπτωσης (case study) μιας βιομηχανικής εγκατάστασης που αξιοποιεί 32 τόνους ερυθράς ιλύος ημερησίως. Πιο συγκεκριμένα μελετάται η βιωσιμότητα αυτής της επένδυσης, με πλήρη έλεγχο των κρίσιμων οικονομικών παραμέτρων.Κίνητρο για την έρευνα αυτή, αποτέλεσε μία πατέντα που με μια απλή χημική διεργασία χαμηλού κόστους, επεξεργάζεται την ερυθρά ιλύ, επιτρέπει την πλήρη ανάκτηση σε καθαρή μορφή των οξειδίων που περιέχονται στην ερυθρά ιλύ καθώς και την μετασχηματισμό τους σε προϊόντα υψηλής προστιθέμενης αξίας.Η ερυθρά ιλύς είναι το παραπροϊόν επεξεργασίας του βωξίτη με τη μέθοδο Bayer, προκειμένου να παραχθεί πρωτογενές αλουμίνιο. Από τη μέθοδο Bayer προκύπτουν περίπου ίσες ποσότητες ερυθράς ιλύος και αργιλικού νατρίου. Έτσι οι ποσότητες που προκύπτουν ετησίως, είναι τεράστιες σε παγκόσμια κλίμακα και δημιουργούν τεράστια προβλήματα διαχείρισής της. Μέχρι τώρα η ερυθρά ιλύς, στη μορφή που παράγεται αποτίθεται στη θάλασσα ή στην ξηρά σε φράγματα. Τα περιβαλλοντικά προβλήματα που δημιουργούνται, λόγω της υψηλής αλκαλικότητας της ερυθράς ιλύος και της ραδιενέργειάς της, είναι πολύ σοβαρά.Σήμερα έχει απαγορευθεί η απόρριψή της ερυθράς ιλύος στη θάλασσα και έχει υιοθετηθεί η ξήρανσή της με φιλτρόπρεσσες και η απόθεσή της σε χερσαίες εκτάσεις με μορφή σκόνης.Μέχρι σήμερα έχουν γίνει πολλές προσπάθειες αξιοποίησης της ερυθράς ιλύος αλλά καμία από αυτές δεν βρήκε βιομηχανική εφαρμογή λόγω διάφορων μειονεκτημάτων που παρουσίαζαν.Η πατέντα, στην οποία βασίζεται η παρούσα διατριβή αξιοποιεί την ερυθρά ιλύ χωρίς να αφήνει απόβλητα, αίρει το πρόβλημα της ραδιενέργειας, είναι οικονομική και απλή όσον αφορά τη χημική διεργασία, ανακυκλώνει σε σημαντικό ποσοστό τα χημικά αντιδραστήρια, σε ορισμένα στάδια της παράγεται θερμική ενέργεια και τέλος δίνει προϊόντα υψηλής προστιθέμενης αξίας (φερρίτης, TiO2).Με βάση τα δεδομένα της πατέντας, έγινε υπολογισμός του κόστους για την ανέγερση, τον εξοπλισμό του εργοστασίου και την λειτουργία του εργοστασίου. Υπολογίστηκαν τα έσοδα από την πώληση των παραγόμενων προϊόντων και κυρίως του φερρίτη καθώς και τα οφέλη από την παραγόμενη θερμική ενέργεια. Μελετήθηκε η χρηματοδότηση της επένδυσης με τραπεζικό δανεισμό. Η βιωσιμότητα τηςΔιδακτορική Διατριβή[v]επένδυσης διερευνήθηκε σε βάθος 16 ετών. Προκειμένου να χαρακτηριστεί βιώσιμη και επωφελής η επένδυση, αναζητήθηκαν οι δείκτες αξιολόγησης Καθαρής Παρούσας Αξίας και Εσωτερικού Συντελεστή Απόδοσης για διαφορετικά επενδυτικά σενάρια, έγινε ανάλυση ευαισθησίας (sensitivity analysis) και διαχείριση κινδύνων (risk management). Για τους προηγούμενους υπολογισμούς χρησιμοποιήθηκαν τα δόκιμα και σύγχρονα εργαλεία μιας οικονομοτεχνικής μελέτης, όπως οι κατανομές πιθανότητας PERT και προσομοίωση Monte Carlo, που οδήγησαν στα σωρευτικά διαγράμματα πιθανοτήτων των δεικτών αξιολόγησης.Όλα τα παραπάνω μελετήθηκαν για τρία διαφορετικά σενάρια τιμής πώλησης του φερρίτη.Η επένδυση κρίνεται χρηματοοικονομικά βιώσιμη, σύμφωνα με όλα τα κριτήρια και τις προϋποθέσεις και μόνο ένα κριτήριο, αυτό του ελάχιστου αποδεκτού ορίου για τα έσοδα διεργασίας και των χημικών αντιδραστηρίων, έδωσε πιθανότητα 8% η επένδυση να μην είναι βιώσιμη.